সরকারি ব্যবস্থাপনায় নিরাপদে হজ পালনের আহ্বান ধর্ম প্রতিমন্ত্রীর
সরকারি ব্যবস্থাপনায় হজে গেলে হজযাত্রীরা সহজ ও সুন্দরভাবে হজ করতে পারেন বলে মন্তব্য করেছেন ধর্ম প্রতিমন্ত্রী আলহাজ শেখ মো. আব্দুল্লাহ। 







এ বিষয়ে সারাদেশের ইসলামিক ফাউন্ডেশনের কর্মকর্তা- কর্মচারীসহ সংশ্লিষ্ট সকলকে হজযাত্রীদের সঠিক তথ্য দিয়ে সাহায্য করতে হবে বলেও জানিয়েছেন তিনি।




শনিবার ইসলামিক ফাউন্ডেশন, গোপালগঞ্জ জেলা কার্যালয় আয়োজিত মসজিদ ভিত্তিক শিশু ও গণশিক্ষা কার্যক্রম প্রকল্পের শিক্ষক ও ওলামা মাশায়েখদের সঙ্গে মতবিনিময় সভা এবং মসজিদ পাঠাগার প্রকল্পের আওতায় আলমিরা ও যাকাতের অর্থায়নে সেলাই মেশিন বিতরণ অনুষ্ঠানে প্রধান অতিথির বক্তব্যে এসব কথা বলেন তিনি।
প্রতিমন্ত্রী বলেন, হজযাত্রীদের অবশ্যই সরকার প্রদত্ত নিয়মকানুন জেনে হজে যেতে হবে। হজে যেতে যেকোনো ধরনের মধ্যস্বত্বভোগী ও দালাল পরিহার করতে হবে। এ ক্ষেত্রে সরকারি ব্যবস্থাপনায় হজ পালন সবচেয়ে উত্তম পন্থা।
তিনি বলেন, এ বছর হজচুক্তিতে ১০ হাজার হজযাত্রীর কোটা বৃদ্ধি করা হয়েছে। বাংলাদেশ থেকে সরকারি ব্যবস্থাপনার ১৭ হাজার ১৯৮ জনসহ সর্বমোট এক লাখ ৩৭ হাজার ১৯৮ জন হজে যেতে পারবেন।
শেখ আব্দুল্লাহ বলেন, প্রধানমন্ত্রী শেখ হাসিনা দেশের প্রতিটি জেলা ও উপজেলায় একটি করে সর্বমোট ৫৬০টি মডেল মসজিদ ও ইসলামিক সাংস্কৃতিক কেন্দ্র বিনির্মাণের মাধ্যমে দেশের সকল মানুষের কাছে ইসলামের শান্তির বাণী সঠিকভাবে পৌঁছে দিতে চান। সারাদেশে দ্রুতগতিতে এসব মসজিদ নির্মাণের কাজ এগিয়ে চলছে।
গোপালগঞ্জ জেলার অতিরিক্ত জেলা প্রশাসক কাজী মো. শহিদুল ইসলামের সভাপতিত্বে অনুষ্ঠিত সভায় আরও বক্তব্য রাখেন পুলিশ সুপার মো. আসলাম হোসেন খান, ইসলামিক ফাউন্ডেশনের আনিছুজ্জামান শিকদার প্রমুখ।

সরকারি ব্যবস্থাপনায় হজে গেলে হজযাত্রীরা সহজ ও সুন্দরভাবে হজ করতে পারেন বলে মন্তব্য করেছেন ধর্ম প্রতিমন্ত্রী আলহাজ শেখ মো. আব্দুল্লাহ।